OBRAZLOŽENJE

1.KONTEKST PRIJEDLOGA

•Razlozi i ciljevi prijedloga

Vijeće je 15. veljače 2007. donijelo Uredbu (EZ) br. 168/2007 (Uredba) o osnivanju Agencije Europske unije za temeljna prava (Agencija). Agencija je započela s radom 1. ožujka 2007.

Cilj je Agencije pružiti relevantnim institucijama, tijelima, uredima, agencijama i državama članicama Unije pomoć i stručno znanje o temeljnim pravima pri provedbi prava Unije te podršku kad poduzimaju mjere ili određuju smjer djelovanja unutar svojih područja nadležnosti kako bi potpuno poštovala temeljna prava. Zadaće povjerene Agenciji utvrđene su u članku 4. Uredbe i odnose se na prikupljanje, analizu i širenje pouzdanih i usporedivih informacija i podataka, razvijanje metoda i standarda za poboljšanje usporedivosti, objektivnosti i pouzdanosti podataka na europskoj razini te sastavljanje zaključaka i mišljenja o određenim temama za institucije Unije i države članice. Agencija uz to povećava informiranost javnosti o temeljnim pravima i širi informacije o svojem radu. Agencija obavlja svoje zadaće unutar područja primjene prava Unije. Agencija se pritom poziva na temeljna prava utvrđena u članku 6. Ugovora o Europskoj uniji. Agencija nije zakonodavno ili normizacijsko tijelo. Ona nije ovlaštena odlučivati o zakonitosti akata Unije ili o tome ispunjuju li države članice obveze propisane pravom Unije. Njezin rad od ključne je važnosti za pružanje podataka, pomoći i stručnosti u područjima temeljnih prava u cilju podupiranja donošenja politika na temelju dokaza u cijelom EU-u, a time doprinosi i razvoju kulture temeljnih prava u EU-u.

U skladu s člankom 5. Uredbe, tematska područja djelovanja Agencije utvrđuju se u petogodišnjem Višegodišnjem okviru. Agencija obavlja svoje zadaće unutar tematskih područja utvrđenih u tom okviru. Višegodišnji okvir nije program rada. Programe rada Agencije svake godine donosi njezin upravni odbor unutar tematskih područja utvrđenih Višegodišnjim okvirom i to nakon što Komisija da svoje mišljenje. Na temelju zahtjeva Europskog parlamenta, Vijeća ili Komisije u skladu s člankom 4. stavkom 1. točkama (c) i (d) Uredbe, Agencija može raditi izvan tih tematskih područja ako za to ima dovoljno financijskih i ljudskih resursa.

Ovim prijedlogom nastoji se uspostaviti Višegodišnji okvir za Agenciju za godine 2018. – 2022. u skladu s člankom 5. Uredbe. Trenutačni Višegodišnji okvir (2013. – 2017.) ističe na kraju 2017.

Petogodišnji Višegodišnji okvir Agencije mora se temeljiti na nizu elemenata propisanih člankom 5. Uredbe, primjerice:

i. u pripremi prijedloga Komisija se savjetuje s Upravnim odborom;

ii. Višegodišnji okvir mora biti usklađen s prioritetima Unije, uzimajući u obzir smjernice iz rezolucija Europskog parlamenta i zaključaka Vijeća u području temeljnih prava;

iii. u Višegodišnjem okviru mora se primjereno voditi računa o financijskim i ljudskim resursima Agencije;

iv. Višegodišnji okvir mora sadržavati odredbe kojima se osigurava komplementarnost s ovlastima drugih tijela, ureda i agencija Unije, kao i s Vijećem Europe i drugim međunarodnim organizacijama aktivnima u području temeljnih prava;

v. tematska područja Višegodišnjeg okvira moraju uključivati borbu protiv rasizma, ksenofobije i povezanih oblika netrpeljivosti.

Komisija je pripremajući ovaj prijedlog uzela u obzir i sljedeća pitanja:

i. potrebu da se osigura da je Agencija u svojem radu usmjerena na ključna područja uzimajući u obzir njezine financijske i ljudske resurse;

ii. potrebu da se osigura kontinuitet rada Agencije, posebno s obzirom na to da je važno da Agencija tijekom godina dostavlja relevantne, objektivne, pouzdane i usporedive podatke;

iii. savjetovanja koja obavlja Agencija te njezine unutarnje i vanjske evaluacije.

Predložene teme:

Komisija na temelju navedenog predlaže postupanje u skladu s mišljenjem Upravnog odbora Agencije u kojem se predlaže potvrđivanje prethodnih tematskih područja i uklanjanje isključivanja pravosudne suradnje u kaznenim stvarima i dodavanje upućivanja na policijsku suradnju. Nadalje, u okviru teme povezane s integracijom Roma pojačali bi se aspekti socijalnog uključivanja. Predložena tematska područja za Višegodišnji okvir Agencije za godine 2018. – 2022. stoga su sljedeća: